Br: 09-UPI-037/22-190/1 Podgorica, 23. novembar 2022. godine

Sekretarijat za kulturu i sport Glavnog grada – Podgorice, na osnovu člana 30 stav 1, a u skladu sa članom 21 stav 1 Zakona o slobodnom pristupu informacijama („Sl. list CG“, br. 44/12 i 30/17) i člana 12 stav 1 tačka 4 Odluke o organizaciji i načinu rada uprave Glavnog grada („Sl. list CG – Opštinski propisi“, br. 38/18, 43/18, 10/20, 36/21 i 5/22), postupajući u upravnoj stvari slobodnog pristupa informacijama po zahtjevu Centra za demokratsku tranziciju, broj 004-11/22 od 22. 11. 2022. Godine, donio je

**R J E Š E N J E**

1. **ODBIJA SE** zahtjev Centra za demokratsku tranziciju broj: 004-11/22 od 22. 11. 2022. godine koji se odnosi iz Podgorice za slobodan pristup informacijama iz razloga neposjedovanja istih, a odnose se na:
* Odluku i/ili saglasnost za podizanje spomenika Nikoli Tesli, s propratnom dokumentacijom;
* Odluku i/ili saglasnost za podizanje spomen-obilježja posvećenog 1700-godišnjici Milanskog edikta;
* Odluku i/ili saglasnost za podizanje spomen-ploče Janku Vukotiću u Hercegovačkoj ulici i
* Rješenje o uklanjanju spomenika Svetom Simeonu Mirotočivom u Podgorici, po nalogu Uprave za inspekcijske poslove.
1. Rješenja po zahtjevu Centra za demokratsku tranziciju dostaviće se navedenom centru na e-mail: cdt@cdtmn.org.
2. Žalba protiv ovog rješenja ne odlaže njegovo izvršenje.

 **O b r a z l o ž e n j e**

Centar za demokratsku tranziciju podnio je Glavnom gradu – Podgorica, putem e-maila, zahtjev za slobodan pristup informacijama broj: 004-11/22 od 22. 11. 2022. godine, zaveden u Sekretarijatu za kulturu i sport pod brojem: 09-UPI-037/22-190 od 22.11.2022. godine, a kojim se traži pristup informacijama: Odluku i/ili saglasnost za podizanje spomenika Nikoli Tesli, s propratnom dokumentacijom; Odluku i/ili saglasnost za podizanje spomen-obilježja posvećenog 1700-godišnjici Milanskog edikta; Odluku i/ili saglasnost za podizanje spomen-ploče Janku Vukotiću u Hercegovačkoj ulici; Rješenje o uklanjanju spomenika Svetom Simeonu Mirotočivom u Podgorici, po nalogu Uprave za inspekcijske poslove. U postupku po zahtjevu, Sekretarijat za kulturu i sport Glavnog grada Podgorice je utvrdio da ne posjede traženih informacija iz tačke 1 dispozitiva rješenja.

U Evidenciji bespravno podignutih objekata kao spomen-obilježja, sačinjena u skladu sa Pravilnikom o sadržaju i načinu vođenja registra i centalnog registra spomen-obilježja i sadržaju evidencije objekata bespravno podignutih kao spomen-oblježja (Sl. list Crne Gore, br. 37/2013), ovog sekretarijata nalaze se: Spomenik Nikoli Tesli, Spomen-obilježje posvećeno 1700-godišnjici Milanskog edikta i spomen-ploča posvećena serdaru Janku Vukotiću, komandantu Mojkovačke bitke.

Sekretarijat za kulturu i sport je, u momentu saznanja o postojanju spomenika Svetog Simeona Mirotočivog, istog dana uputio prijavu Upravi za inspekcijske poslove.

U daljem postupku, nakon obilaska lokacije, Sekretarijat je, na zahtjev inspektora, dostavio podatke o lokaciji, opis spomenika, koji između ostalog sadrži i činjenicu da na spomeniku nije ispisan ili uklesan tekst, odnosno ime ličnosti kojoj je posvećen, a koji bi ukazivao na očuvanje uspomene na istaknutu ličnost, odnosno na trajno obilježavanje značajnog događaja, kao jedan od elemenata koji je propisan članom 20 stav 1 tačka 5 Zakona o spomen-obilježjima ("Službeni list Crne Gore", br. 040/08, 040/11, 002/17).

Kako je u međuvremenu, ovom sekretarijatu dostavljen i Zapisnik o izvršenom inspekcijskom pregledu br. UP/I-0602-742/20-1934/3  od 09. 03. 2020. godine, u istom dopisu istakli smo da je bilo neophodno da se Zapisnik dostavi investitoru predmetnog objekta odnosno subjektu nadzora na potpisivanje Zapisnika i izjašnjenje na isti. Isto tako, ukazali smo da isti  nije  sačinjen u skladu sa odredbama čl. 33–36 Zakona o inspekcijskom nadzoru  ("Službeni list Republike Crne Gore", br. 039/03, „Službeni list Crne Gore", br. 076/09, 057/11, 018/14, 011/15, 052/16).

Naime, u slučajevima kada inspektor ne može utvrditi ko je subjekat nadzora u postupku, inspektor će na mjestu pregleda ostaviti poziv nepoznatom subjektu nadzora da određenog dana i časa bude prisutan vršenju inspekcijskog pregleda, te ako inspektor u toku inspekcijskog nadzora utvrdi da postoje nepravilnosti, pisanim rješenjem će naložiti nepoznatom subjektu nadzora otklanjanje nepravilnosti i odrediti rok izvršenja.

Članom 30 stav 1 Zakona o slobodnom pristupi informacijama propisano je da o zahtjevu za pristup informaciji ili ponovnu upotrebu informacija, osim u slučaju iz člana 22 ovog Zakona, organ vlasti odlučuje rješenjem, kojim dozvoljava pristup traženoj informaciji, odnosno ponovnu upotrebu informacija ili njenom dijelu ili zahtjev odbija.

Odredbom člana 21 stav 1 Zakona o slobodnom pristupu informacijama propisano je da podnosilac zahtjeva ima pravo da izabere način na koji želi da ostvari pristup traženoj informaciji, te će se pristup predmetnom dokumentu ostvariti dostavom tražene informacije na e-mail: cdt@cdtmn.org.

Žalba na ovo rješenje ne odlaže njegovo izvršenje shodno članu 36 Zakona o slobodnom pristupu informacijama.

Na osnovu izloženog odlučeno je kao u dispozitivu rješenja.

**Uputstvo o pravnoj zaštiti:** Protiv ovog rješenja može se izjaviti žalba Agenciji za zaštitu ličnih podataka i slobodan pristup informacijama u roku od 15 dana od prijema rješenja neposredno ili preko Sekretarijata za kulturu i sport. Žalba se podnosi u dva primjerka, sa dokazom o uplati 3,00 eura administrativne takse na žiro račun – Budžeta Glavnog grada broj: 550-30262334-37 – lokalna administrativna taksa, shodno Tarifnom broju 2 Odluke o lokalnim administrativnim taksama ("Službeni list Crne Gore – opštinski propisi", br. 54/19).

  **SEKRETARKA Ana Medigović**